**ΚΕΙΜΕΝΟ 1**

**Η ΑΝΑΝΕΩΣΙΜΗ ΠΗΓΗ ΕΝΕΡΓΕΙΑΣ ΓΙΑ ΤΗΝ ΕΛΛΗΝΙΚΗ ΟΙΚΟΝΟΜΙΑ**

Ο τουρισμός με την ευρύτερη έννοια της Βιομηχανίας του ελεύθερου χρόνου αποτελεί την σημαντικότερη άμεση και έμμεση οικονομική δραστηριότητα και το συγκριτικό πλεονέκτημα της σύγχρονης Ελλάδας. Παρ’ όλα αυτά αποτελεί αντικειμενική διαπίστωση, ότι το κυρίαρχο τουριστικό προϊόν της χώρας μας, ο μονοδιάστατος παραθεριστικός τουρισμός του ήλιου και της θάλασσας, παρουσιάζει σημάδια κόπωσης. Ταυτόχρονα, υφίσταται σκληρό ανταγωνισμό από γειτονικούς προορισμούς, που διαθέτουν – λόγω του χαμηλού εργατικού κόστους - φθηνά, παραπλήσια με την χώρα μας τουριστικά προϊόντα (Τουρκία, Αίγυπτος, Τυνησία, Κροατία κ.α.).

Συνεπώς η επένδυση στην εικόνα της Ελλάδας ως χώρα ευχάριστης να ζεις, να εργάζεσαι και να επιχειρείς με ασφάλεια αποτελεί την προϋπόθεση για την ελκυστικότητά της ως προορισμού επισκεπτών και κεφαλαίων.

Η μεταολυμπιακή Ελλάδα πρέπει να προσφέρει στους κατοίκους της δημιουρ-γικές υποδομές, περιβάλλον και χώρους αναψυχής για τον ελεύθερο χρόνο τους. Τότε μόνον οι πολίτες της χώρας θα αποτελέσουν την κρίσιμη μάζα συντήρησης της τουριστικής βιομηχανίας εκτός σεζόν ώστε να έχουμε τουρισμό όλο το χρόνο και σε όλα τα σημεία της Ελλάδας.

Σήμερα οι ανταγωνίστριες χώρες στην νότια Ευρώπη, στρέφονται πλέον έγκαιρα στη Νέα Τουριστική Οικονομία, που αφορά καινοτόμα τουριστικά προϊόντα, υπηρεσίες υψηλού επιπέδου και σύγχρονες υποδομές. Ταυτόχρονα, οι αναπτυγμένες τουριστικά χώρες δίνουν ιδιαίτερη σημασία στον ελεύθερο χρόνο των κατοίκων τους. Η αναβάθμιση της ποιότητας ζωής, η ενίσχυση της εσωτε-ρικής τουριστικής ζήτησης, η ανάπτυξη πολιτικών για την αναψυχή της νεολαίας, των εργαζομένων και της τρίτης ηλικίας και η ανασυγκρότηση της υπαίθρου μέσω του τουρισμού, αποτελούν σημαντικές πολιτικές τους προτεραιότητες.

Στη χώρα μας δυστυχώς σήμερα, ο μισός πληθυσμός παραμένει αποκλεισμένος από τις διακοπές. Το νέο μοντέλο τουριστικής ανάπτυξης, οφείλει να αξιοποιεί τον πολιτισμό, να σέβεται το περιβάλλον, να αναδεικνύει και ν’ αξιοποιεί τα κοινωνικά χαρακτηριστικά των επιμέρους τουριστικών προορισμών. Με βάση αυτόν τον σχεδιασμό πρέπει να προσελκύσουμε και τους ξένους επισκέπτες. Χρήματα για τη διαφήμιση είναι ήδη εξασφαλισμένα, χωρίς περικοπές από τον εκάστοτε υπουργό Οικονομίας, ως πάγιο ποσοστό επί των κερδών του Καζίνο της Πάρνηθας μετά την αποκρατικοποίησή του. Αυτά τα χρήματα όμως πρέπει να αξιοποιηθούν μετά από market study και marketing plan πράγμα που μέχρι σήμερα δεν έχει γίνει.

Συμπερασματικά ο τουρισμός είναι η ανανεώσιμη πηγή ενέργειας της Ελληνικής Οικονομίας εφόσον δεν αντιμετωπίζεται με αριθμούς τουριστών αλλά με αξιόπιστα οικονομικά μεγέθη και με επενδύσεις που θα αξιοποιούν την τουριστική περιουσία.

Παναγιώτης Σγουρίδης

**ΚΕΙΜΕΝΟ 2**

**Ταξίδι στα Κύθηρα - Κώστας Ουράνης**

Τ’ ωραίο καράβι, έτοιμο στο χαρωπό λιμάνι

γιορταστικά με γιασεμιά και ρόδα στολισμένο

με τις παντιέρες του αλαφριές στην ανοιξιάτικη αύρα

και τ’ Όνειρό μας στο χρυσό πηδάλιο καθισμένο,

μας πήρε για τα Κύθηρα, τα θρυλικά, όπου μέσα

σε δέντρα και σε λούλουδα και γάργαρα νερά

υψώνεται ο μαρμάρινος ναός για τη λατρεία

της Αφροδίτης, – του έρωτα τη θριαμβική θεά,

Μα το ταξίδι ήταν μακρύ κι η χειμωνιά μας βρήκε!…

Οι φανταχτές κι ανάλαφρες παντιέρες μουσκευτήκαν,

τα χρώματα ξεβάψανε και τ’ άνθη εμαραθήκαν

και κάτου απ’ τους άξενους τους ουρανούς, το πλοίο

απόμεινε ακυβέρνητο στο κύμα τ΄ αφρισμένο

με το φτωχό μας Όνειρο στην πρύμνη πεθαμένο.

**ΠΑΡΑΤΗΡΗΣΕΙΣ**

ΘΕΜΑ Α

Να πυκνώσετε το κείμενο 1 σε 90-100 λέξεις.

*Μονάδες 15*

ΘΕΜΑ Β

Ερώτημα 1ο

Ν’ αναπτύξετε σε μια παράγραφο 100-120 λέξεων τη θέση του συγγραφέα πως το νέο μοντέλο τουριστικής ανάπτυξης οφείλει να σέβεται το περιβάλλον.

 *Μονάδες 15*

Ερώτημα 2ο

α. Με ποιες γλωσσικές επιλογές προσπαθεί ο συγγραφέας του κειμένου 1 να ενισχύσει την ορθότητα των απόψεών του;

*Μονάδες 8*

β.  "Η μεταολυμπιακή Ελλάδα πρέπει να προσφέρει στους κατοίκους της δημιουργικές υποδομές, περιβάλλον και χώρους αναψυχής για τον ελεύθερο χρόνο τους".

Να βρεθεί το είδος σύνταξης, να μετατραπεί στο αντίθετο και να επισημανθεί η υφολογική και νοηματική τους διαφορά.

*Μονάδες 7*

Ερώτημα 3ο

Σε ποιο γραμματειακό είδος ανήκει το μη λογοτεχνικό κείμενο και γιατί;

*Μονάδες 10*

ΘΕΜΑ Γ

Ποιο είναι το θέμα που θίγει, κατά τη γνώμη σας, το ποίημα; Σχολιάζοντας το ταξίδι, τον προορισμό, αλλά και το μέσο, ποια πλευρά της έννοιας του ταξιδιού φωτίζει; Να αναπτύξετε την απάντησή σας σε ένα κείμενο 100-200 λέξεων.

*Μονάδες 15*

ΘΕΜΑ Δ

Σε ένα άρθρο 300-400 λέξεων να αναφέρετε ποιες προϋποθέσεις είναι απαραίτη-τες για την ποιοτική ανάπτυξη του τουρισμού και ποιες οι ωφέλιμες συνέπειές του για μια χώρα.

*Μονάδες 30*